**Ministru kabineta noteikumu projekta “Grozījumi Ministru kabineta**

**2015. gada 13. oktobra noteikumos Nr. 591 “Kārtība, kādā izglītojamie**

**tiek uzņemti vispārējās izglītības iestādēs un speciālajās pirmsskolas**

**izglītības grupās un atskaitīti no tām, kā arī pārcelti uz nākamo klasi””**

**sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums |  Nepieciešamība izstrādāt Ministru kabineta noteikumu projektu “Grozījumi Ministru kabineta 2015. gada 13. oktobra noteikumos Nr. 591 “Kārtība, kādā izglītojamie tiek uzņemti vispārējās izglītības iestādēs un speciālajās pirmsskolas izglītības grupās un atskaitīti no tām, kā arī pārcelti uz nākamo klasi”” (turpmāk – Projekts) izriet no Ministru kabineta 2016. gada 5. janvāra sēdes protokollēmuma (Nr. 1 28. §) 13. punktā dotā uzdevuma. Vienlaikus Projekts izstrādāts arī pēc Izglītības un zinātnes ministrijas iniciatīvas. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība |  Saeima 2016. gada 16. jūnijā pieņēma Oficiālās elektroniskās adreses likumu, kas stāsies spēkā 2018. gada 1. martā. Šis likums paredz, ka oficiālās elektroniskās adreses (turpmāk – e-adrese) izmantošana ir obligāta valsts iestādēm, tiesību subjektiem, kuri reģistrēti Uzņēmumu reģistra reģistros, un rezerves karavīriem. E-adresi var izmantot arī Iedzīvotāju reģistrā reģistrēta fiziskā persona no 14 gadu vecuma un Uzņēmumu reģistra reģistros nereģistrēta persona. Vienlaikus Ministru kabineta 2016. gada 5. janvāra sēdes protokollēmuma (Nr. 1 28. §) 13. punktā visām ministrijām ir dots uzdevums izvērtēt to kompetencē esošos tiesību aktus un līdz 2017. gada 1. jūlijam iesniegt noteiktā kārtībā Ministru kabinetā grozījumus tiesību aktos, paredzot iespēju saziņas nodrošināšanai starp iestādi un privātpersonu izmantot e-adresi (turpmāk – Ministru kabineta dotais uzdevums). Ministru kabineta 2015. gada 13. oktobra noteikumi Nr. 591 “Kārtība, kādā izglītojamie tiek uzņemti vispārējās izglītības iestādēs un speciālajās pirmsskolas izglītības grupās un atskaitīti no tām, kā arī pārcelti uz nākamo klasi” (turpmāk – noteikumi Nr. 591) nosaka kritērijus un kārtību, kādā izglītojamie tiek uzņemti vispārējās izglītības iestādēs, kā arī internātskolās un speciālās izglītības iestādēs, kas īsteno vispārējās pamatizglītības un vispārējās vidējās izglītības programmas, tai skaitā speciālās izglītības programmas un speciālās pirmsskolas izglītības programmas, un speciālajās pirmsskolas izglītības grupās (turpmāk kopā – izglītības iestāde) un atskaitīti no tām, kā arī obligātās prasības pārcelšanai uz nākamo klasi. Noteikumu Nr. 591 5. punkts noteic, ka, lai izglītojamo pieteiktu izglītības iestādē, izglītojamā vecāks vai likumiskais pārstāvis (turpmāk – vecāki), izglītojamais, kurš sasniedzis pilngadību, vai par ieslodzītā resocializāciju atbildīgā amatpersona vai Valsts robežsardzes atbildīgā amatpersona (turpmāk – atbildīgā amatpersona) iesniedz izglītības iestādes vadītājam (turpmāk – direktors) adresētu iesniegumu (turpmāk – iesniegums). Saskaņā ar noteikumu Nr. 591 5.5. apakšpunktā noteikto, iesniegumā norāda saziņas veidu ar izglītības iestādi, norādot arī elektroniskā pasta adresi (ja ir). Noteikumu Nr. 591 49. punkts noteic, ka, piesakoties uzņemšanai vispārējās izglītības iestādē eksterņa statusā, izglītojamais iesniedz direktoram adresētu iesniegumu. Saskaņā ar noteikumu Nr. 591 49.5. apakšpunktu iesniegumā norāda saziņas veidu ar izglītības iestādi, norādot elektroniskā pasta adresi (ja ir). Savukārt saskaņā ar noteikumu Nr. 591 54. punktu izglītības iestāde par izglītojamā atskaitīšanu no izglītības iestādes, pamatojoties uz šo noteikumu [52. punktu](https://likumi.lv/ta/id/277597-kartiba-kada-izglitojamie-tiek-uznemti-visparejas-izglitibas-iestades-un-specialajas-pirmsskolas-izglitibas-grupas-un-atskaitit...#p52) (izņemot šo noteikumu [52.3](https://likumi.lv/ta/id/277597-kartiba-kada-izglitojamie-tiek-uznemti-visparejas-izglitibas-iestades-un-specialajas-pirmsskolas-izglitibas-grupas-un-atskaitit...#p52.3). apakšpunktā minēto gadījumu) un [53. punktu](https://likumi.lv/ta/id/277597-kartiba-kada-izglitojamie-tiek-uznemti-visparejas-izglitibas-iestades-un-specialajas-pirmsskolas-izglitibas-grupas-un-atskaitit...#p53) (izņemot šo noteikumu 53.5. apakšpunktā minēto gadījumu), rakstiski informē viņa vecākus vai izglītojamo, kurš sasniedzis pilngadību, nosūtot ierakstītu vēstuli uz deklarētās dzīvesvietas adresi vai ar drošu elektronisko parakstu parakstītu elektronisko vēstuli uz norādīto elektroniskā pasta adresi. Ņemot vērā apstākli, ka saskaņā ar Oficiālās elektroniskās adreses likumu valsts iestādei e-adreses izmantošana ir obligāta un Iedzīvotāju reģistrā reģistrēta fiziskā persona e-adresi izveido no 2018. gada 1. jūnija, noteikumos Nr. 591 veicami grozījumi, paplašinot saziņas veidus, kurus iesnieguma iesniedzējs norāda iesniegumā un kas izmantojami saziņā starp iesnieguma iesniedzēju un izglītības iestādi, ar iesnieguma iesniedzēja e-adresi. Vienlaikus Projekts paredz, ka iesnieguma iesniedzējs – vecāks vai izglītojamais, kurš sasniedzis pilngadību, – iesniegumā norāda e-adresi tad, ja minētajai personai ir aktivizēts e-adreses konts. Ievērojot Ministru kabineta doto uzdevumu, ar Projektu paredzēts izdarīt grozījumus arī noteikumu Nr. 591 18., 22., 56. punktā un 53.7. apakšpunktā, konkretizējot minētajās tiesību normās noteikto iesniegumu un attiecīgās informācijas iesniegšanas formu. Minētajās tiesību normās to pašreizējā redakcijā ir noteikts, ka iesniegumi un informācija izglītības iestādē iesniedzama rakstiski. Tiesiskā regulējuma skaidrības nolūkā, lai atvieglotu izpratni par attiecīgo tiesību normu tvērumu, paredzēts minētajās tiesību normās ietvert skaidrojumu, ka iesniegumi un informācija iesniedzama papīra vai elektroniska dokumenta formā atbilstoši normatīvajiem aktiem par elektronisko dokumentu noformēšanu. Vienlaikus izdarāmi grozījumi arī noteikumu Nr. 591 21.punktā, konkretizējot veidu, kādā iesnieguma iesniedzējs tiek informēts par izglītības iestādes pieņemto lēmumu par atteikumu uzņemt izglītojamo attiecīgajā izglītības iestādē pamatizglītības vai vispārējās vidējās izglītības iegūšanai vai turpināšanai, tas ir, nosakot, ka iesnieguma iesniedzējam attiecīgo informāciju nosūta papīra vai elektroniska dokumenta formā atbilstoši normatīvajiem aktiem par elektronisko dokumentu noformēšanu. Papildu minētajiem grozījumiem, Izglītības un zinātnes ministrija pēc savas iniciatīvas ir sagatavojusi grozījumu noteikumu Nr. 591 6.2. apakšpunktā, lai novērstu konstatētās nepilnības pastāvošajā tiesiskajā regulējumā. Noteikumu Nr. 591 6.2. apakšpunkts noteic, ka iesniegumam pievieno bērna medicīnisko karti (veidlapa Nr. 026/u), stājoties speciālās pirmsskolas izglītības grupā un 1. klasē. Ņemot vērā to, ka noteikumi Nr. 591, cita starpā, nosaka arī kārtību, kādā izglītojamie tiek uzņemti vispārējās vidējās izglītības programmās, Projekts paredz precizēt noteikumu Nr. 591 6.2. apakšpunktu, nosakot, ka iesniegumam pievieno bērna medicīnisko karti (veidlapa Nr. 026/u) arī stājoties 10. klasē. Oficiālās elektroniskās adreses likuma pārejas noteikumu 4. punkts noteic, ka Oficiālās elektroniskās adreses likuma 5. panta otrajā daļā minētās personas (Iedzīvotāju reģistrā reģistrēta fiziskā persona no 14 gadu vecuma un Uzņēmumu reģistra reģistros nereģistrēta persona) e-adresi izveido no 2018. gada 1. jūnija. Ievērojot minēto, lai nodrošinātu Projektā ietvertā tiesiskā regulējuma atbilstību Oficiālās elektroniskās adreses likumā noteiktajam, Projekts attiecīgi paredz e-adreses kā saziņas veida izmantošanu no 2018. gada 1. jūnija. |
| 3. | Projekta izstrādē iesaistītās institūcijas |  Projektu izstrādāja Izglītības un zinātnes ministrija. |
| 4. | Cita informācija |  Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt |  Projekts attiecas uz iesniegumu iesniedzējiem (izglītojamo vecākiem, izglītojamiem, kuri sasnieguši pilngadību, atbildīgajām amatpersonām). Minēto personu skaitlisko apmēru nav iespējams noteikt. Tāpat Projekts attiecas uz izglītības iestādēm, kurām saskaņā ar tām noteikto kompetenci būs pienākums pieņemt iesniegumus un saziņā ar iesniegumu iesniedzējiem izmantot minēto personu e-adreses (attiecībā uz iesnieguma iesniedzējiem – vecākiem vai izglītojamiem, kuri sasnieguši pilngadību, – ja iesniegumā norādīta e-adrese). |
| 2. | Tiesiskā regulējuma ietekme uz tautsaimniecību un administratīvo slogu |  Projekta tiesiskajam regulējumam nebūs ietekmes uz tautsaimniecību. Vienlaikus Projektā paredzētais grozījums noteikumu Nr. 591 6.2. apakšpunktā varētu palielināt administratīvo slogu tiem iesniegumu iesniedzējiem, kuri iesniegs iesniegumu izglītojamo uzņemšanai vispārējās vidējās izglītības programmās, stājoties 10. klasē, jo Projekts paredz, ka minētajam iesniegumam, cita starpā, būs jāpievieno arī bērna medicīniskā karte (veidlapa Nr. 026/u) (minētās prasības neparedzēšana tiesību normas pašreizējā redakcijā vērtējama kā tiesiskā regulējuma nepilnība). |
| 3. | Administratīvo izmaksu monetārs novērtējums |  Projekts šo jomu neskar. |
| 4. | Cita informācija |  Nav. |

|  |
| --- |
|  **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu |  Sabiedrības līdzdalība saistībā ar e-adreses ieviešanu tika nodrošināta Oficiālās elektroniskās adreses likuma izstrādes laikā, līdz ar to Projekta izstrādē nav nepieciešama. Pēc Projekta pieņemšanas Ministru kabinetā, tas tiks publicēts oficiālajā izdevumā “Latvijas Vēstnesis”. |
| 2. | Sabiedrības līdzdalība projekta izstrādē |  Saskaņā ar Ministru kabineta 2009. gada 25. augusta noteikumu Nr. 970 “Sabiedrības līdzdalības kārtība attīstības plānošanas procesā” 5. punktu sabiedrības līdzdalības kārtība piemērojama tiesību aktu projektu izstrādē, kas būtiski maina esošo regulējumu vai paredz ieviest jaunas politiskās iniciatīvas. Ņemot vērā, ka Projekts paredz nodrošināt jau Oficiālās elektroniskās adreses likumā, kas ir pieņemts 2016. gada 16. jūnijā, noteikto regulējumu, būtiski nemaina esošo regulējumu un neievieš jaunas politikas iniciatīvas, sabiedrības līdzdalība Projekta izstrādē nav nepieciešama. |
| 3. | Sabiedrības līdzdalības rezultāti |  Projekts šo jomu neskar. |
| 4. | Cita informācija |  Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas |  Projekta izpildi atbilstoši noteikumos Nr. 591 paredzētajam nodrošinās izglītības iestādes. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem |  Ar Projektu netiek paplašinātas Izglītības un zinātnes ministrijai un izglītības iestādēm normatīvajos aktos noteiktās funkcijas. Projekts neparedz jaunu institūciju izveidi vai esošo institūciju likvidāciju vai reorganizāciju, kā arī Projektam nav ietekmes uz esošo institūciju cilvēkresursiem. |
| 3. | Cita informācija |  Nav. |

*Anotācijas III, IV un V sadaļa – Projekts šīs jomas neskar.*

 Izglītības un zinātnes ministrs Kārlis Šadurskis

 Vīza:

 Valsts sekretāre Līga Lejiņa

01.06.2017. 14:44

1333

I.Krastiņa

67047768, Ilze.Krastina@izm.gov.lv